Michael Apted

Michael David Apted CMG (Aylesbury, Buckinghamshire, Anglaterra le 10 de februario 1941 – Los Angeles California, SUA le 7 de januario 2021) esseva un director e scriptor anglese de films e programmas de television, e un actor.

Ille esseva famose pro diriger le serie Up (1964–), le film de James Bond The World Is Not Enough (1999), e le film statounitese Coal Miner's Daughter (1980). Ille etiam dirigeva Nell (1994) e le films Gorillas in the Mist (1988) e Enigma (2001).

 Biographia 
Apted nasceva in 1941 in Aylesbury, Buckinghamshire, Anglaterra, le filio de Frances Amelia (n. Thomas) e Ronald William Apted, su patre qui laborava pro un compania de assecurantia.

Ille comenciava su carriera in television como un practicante a Granada Television in Manchester, ubi ille laborava como recercator. Un de su prime projectos a Granada deveniva su plus ben cognite: le serie Up, que comenciava in 1964 como un profilo de 14 infantes del etate septe annos in le serie World in Action. Como recercator e adjutante del director canadian Paul Almond, Apted participava in seliger le infantes, qui veniva ab diverse fundos e classes.

Quanquam originalmente concipite como un singule programma documentari, le serie ha devenite un institution. Quando on suggereva que illes revisita le thema al etates 14 e 21, Apted acceptava le offerta e dirigeva omne episodio subsequente in le serie. Illo explora le these de Apted que le systema de classes britannic remane in major parte.

Illo studia le participantes secundo le motto del Jesuitas: "Da me un infante usque ille habe septe annos e io dara vos le viro,". Le serie examina le vitas de iste personas durante le annos; le ultime episodio, 63 Up, esseva producite in 2019.

Ille iva al Statos Unite de America in 1980, ubi ille dirigeva le film Coal Miner's Daughter. In 1999, Apted dirigeva le film de James Bond The World Is Not Enough.

Apted se maritava con Paige Simpson, su tertie sposa, in januario 2014. Apted esseva divorciate de su secunde sposa de dece annos, Dana Stevens, con qui ille habeva un filio, John. Ab su prime maritage con Jo Apted ille habeva duo filios.

Apted moriva a su casa in Los Angeles le 7 de januario 2021, al etate 79 annos.

Categoria:Directores
Categoria:Television
Categoria:Cinema
Categoria:Gente anglese